Boekresensie: ‘n Volledige gids tot die slange van Suider-Afrika‘n Volledige gids tot die slange van Suider-Afrika deur Johan Marais, opgedra aan sy dogter Melissa, word deur Struik Nature uitgegee. Johan Marais hoop dat hierdie nuwe uitgawe van die boek sal bydra tot ŉ meer verdraagsame houding teenoor hierdie sensitiewe en bedrewe roofdiere, en tot ŉ beter begrip van hul belangrikheid in die natuur. Hy skryf: “Daar is ongeveer 176 slangspesies en -subspesies in Suider-Afrika, waarvan talle gebrekkig bestudeer is en swak verstaan word. Die doel van hierdie boek is nie net om te help om die slange in die streek te identifiseer nie, maar ook om aan entoesiaste ’n nuwe begrip van en waardering vir hierdie fassinerende diere te gee.” Hierdie onmisbare en omvattende gids vir herpetoloë, slangversamelaars, voetslaners, tuiniers en reptielentoesiaste is toepaslik hersien, bygewerk en uitgebrei. Dit bevat die jongste inligting wat verband hou met die onderskeie slangspesies se gedrag, uitkenning, voortplanting en slanggif. Daar is talle taksonomiese regstellings, nuutbenoemde spesies, bykomende inligting oor slangbiologie en -gedrag, en die nuutste neigings in noodhulp vir slangbyt. Boonop is die verspreidingskaarte bygewerk en belangrike noodnommers word verskaf. Dis louter plesier om deur die derde weergawe van ’n Volledige Gids tot die Slange van Suider-Afrika te blaai. Die inhoud word logies en visueel aantreklik aangebied oor 360 bladsye. Die leser word gelei in hoe om die boek optimaal te gebruik en die woordelys is baie nuttig. Die hoofstuktitels is: “Biologie en gedrag”, “Klassifikasie en verwantskappe”, Slangbyt”, “Slange in gevangenskap” en “Spesiebeskrywings”. Die spesies wat beskryf word, is adders, mambas, kobras en hul verwante, agtertand- en ander giftige slange, giftandlose en nie-giftige slange en blinde- en erdslangetjies. Die uitstekende foto’s deur verskeie fotograwe is wêreldklas. Inligting word onder die volgende hofies ingedeel, nl. “Volksnaam”, “Wetenskaplike naam”, “Ander name”, “Foto’s”, “Spesiebeskrywing”, “Gevaarbalkie” (m.a.w. giftig/onskadelik), “Verspreidingskaart”, “Gemiddelde grootte”, “Nagslang/Dagslang”, “Habitat”, “Kopskubdiagram”(lyntekeninge) en “Kyk uit vir” (kenmerke om na op te let). Lesers leer ook meer oor slange se kos en eetgewoontes, vyande en bedreigings sowel as hul kleur en gewoontes. Die boek is propvol leersame en interessante inligting soos onder meer wenke en raad oor slangfotografie en -aanhouding. Marais spreek ook ’n hele paar versinsels oor slange aan en gee die feite. Op ’n vraag of slange afgeweer kan word deur buitebande te brand of Jeyes Fluid te spuit, antwoord hy: “Daar is geen doeltreffende afweermiddel teen slange nie. Stowwe soos ou olie, kaliumpermanganaat, verskeie plantsoorte en slangafweermiddels wat te koop aangebied word, skrik slange nie af nie” (12). David A Warrell, Emiritus Professor van Tropiese Geneeskunde Universiteit van Oxford, Verenigde Koninkryk, beskryf ’n Volledige Gids tot die Slange van Suider-Afrika as ’n “manjifieke nuwe kompendium” en noem dat dit waarskynlik ’n klassieke toevoeging tot Suid-Afrikaanse herpetologie sal word. Hoewel ek ’n leek is wanneer dit by slange kom, het hierdie gids my geboei en kon ek dit nie neersit nie. Dit het beslis my belangstelling geprikkel. Ek is daarvan oortuig dat hierdie algemene en praktiese gids ook deur boere, huisbewoners en buitelugentoesiaste waardeer sal word. Meer oor die skrywer: John Marais, die uitvoerende hoof van die Afrika-Slangbytinstituut, is ‘n bekende reptielkenner, natuurbewaarder, fotograaf en skrywer. Sy slangbyt- en slanghanteringskursusse is baie gewild. (Lynn Raw en Aaron Bauer verduidelik in hoofstuk 2 die omwenteling in slangtaksonomie oor die afgelope dekade.) Marais herinner die leser daaraan dat mense ’n veel groter bedreiging vir slange inhou as hulle vir ons. Skaf gerus ’n Volledige Gids tot die Slange van Suider-Afrika hier aan en verwonder jou aan hierdie “fassinerende pootlose reptiele wat op elke vasteland buiten Antarktika voorkom” (10).